《送司寇金公诗》
明代·祁顺

圣皇御极，治迈尧汤。水旱流行，伊数之常。维兹江右，民物阜康。

伊厄于水，复罹旱荒。蒸人嗷嗷，盗贼滋蔓。奏章上闻，当宁嗟叹。

曰吾赤子，曷遭此患。援溺救焚，义不可缓。爰命大臣，授以玺书。

有杰秋卿，来自南都。福星照临，甘雨随车。一方民命，徯公以苏。

公既至止，人心大慰。遄发公储，以周贫匮。宣德达情，兴利除弊。

忧国忘家，视民犹己。公帑几何，饥馁孔多。载经载营，以抚以摩。

如培粪壤，沃彼稿禾。如施药石，疗彼沉疴。蠲除租课，宽免徭役。

鹾司分利，关税移积。省礼缓刑，舍禁弛力。立赏劝分，具有典则。

剪盗锄强，邵农助耕。招徕逋亡，周恤孤茕。鉴空衡平，物无遁情。

禁止令行，民无卒争。期月之间，事将就绪。孰意亢阳，重虐兹土。

饥馑荐臻，民愈愁苦。室如悬罄，病愈危痼。旌节载留，多方计筹。

备尝勤劳，恒抱隐忧。章奏剀切，动于宸旒。言听计从，荒政益脩。

敛散惟时，通融是画。商旅旁招，邻邦肆籴。仓廪充盈，痹疠消释。

俾歉为丰，由公之力。维天有缺，石可补之。维民有艰，丹可寿之。

庖刃恢恢，邹谷熙熙。德叶人心，功在口碑。口碑伊何，歌颂载道。

百万生灵，蒙此大造。昔困饥寒，今则暖饱。昔忧剽掠，今则无挠。

公拜帝命，竣事还京。鱼龙先驱，鸾凤纷迎。帆经鄱湖，舟指金陵。

山川出色，草木知名。公不忘民，行且有疏。水利仓储，二事兼举。

任专其人，法以无蠹。匪图目前，经久为虑。维帝明哲，用贤不疑。

维公忠诚，功烈有辉。章江瀰漫，庐阜崔嵬。邦人之思，曷有已而。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。